Eskom-pensioenfonds erken skuld in Molefe-sagaBrian Molefe Die Eskom-pensioenfonds (EPPF) het gister tydens die aanhoor van Solidariteit se aansoek teen Brian Molefe aan ŉ volbank regters erken dat hy eenvoudig ŉ rubberstempel was vir Eskom se pensioentoekenning van bykans R30 miljoen aan Molefe. “Die EPPF se regspan moes eenvoudig toegee dat die fonds die toekenning klakkeloos aanvaar het sonder om die korrektheid daarvan aan sy reëls te toets,” het Deon Reyneke, adjunkhoofsekretaris van Solidariteit, gesê. Volgens Reyneke sal Solidariteit regstappe teen die fonds ernstig oorweeg. “Ons regspan het reeds instruksies om die fonds se versuim om sy plig na te kom, sowel as sy aandeel in die Molefe-aangeleentheid te ondersoek met die doel om regsaksie te neem,” het Reyneke gesê Intussen wil die fonds Solidariteit se trustee op die pensioenfonds dissiplinêr aankla omdat hy na bewering dokumente blootgelê het wat duidelik wys dat die fonds deeglik deur sy regspan gemaan is dat die toekenning aan Molefe nie korrek is nie. “Dit is ondenkbaar dat die fonds ŉ persoon wat sy fidusiêre plig wil nakom om die fonds en die belange van die werkers wat daaraan behoort te beskerm, nou na bewering aangekla en verdag gemaak word. Sy optrede om die fonds se nalatige hantering van die saak bloot te lê in weerwil van regsadvies om dit nie te doen nie, moet eerder beloon en geloof word as om ŉ heksejag van stapel te stuur,” het Reyneke gesê. Solidariteit sal ook hierdie stappe van die EPPF beveg.